Diari Oficial de la Generalitat Valenciana


Sumari del DOGV 8297, del 17-05-2018 (2018/4726)

RESOLUCIÓ de 7 de maig de 2018, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2018 les ajudes per a la realització d'estades vacacionals per a persones amb diversitat funcional.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8297

Data del DOGV
:   17-05-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/4726


Data del document
:   07-05-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 7 de maig de 2018, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2018 les ajudes per a la realització d'estades vacacionals per a persones amb diversitat funcional. [2018/4726]  
Mitjançant l'Ordre 4/2017, de 6 de juliol, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores del programa d'ajudes per a la realització d'estades vacacionals per a persones amb diversitat funcional (DOGV 8083, 13.07.2017), s'estableixen les bases per a la concessió d'ajudes per a la realització d'estades vacacionals per a persones amb diversitat funcional.  
Aquesta línia de subvenció es troba inclosa dins del Pla estratègic de subvencions de la Vicepresidència i Conselleria d'Igualtat i Polítiques Inclusives 2018-2020, amb l'objectiu de fomentar la inclusió, integració social, autonomia i desenvolupament personal de les persones amb diversitat funcional.  
En virtut del que exposa l'article 160.4.b de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions i de conformitat amb aquest, resolc:  
  
Primer. Objecte  
1. Convocar per a l'exercici 2018 les ajudes destinades a entitats sense ànim de lucre per a la realització, promoció i desenvolupament d'estades vacacionals per a persones amb diversitat funcional, regulades en l'Ordre 4/2017, de 13 de juliol (DOGV 8083, 13.07.2017), de la Vicepresidència i Conselleria d'Igualtat i Polítiques Inclusives per la qual s'estableixen les bases reguladores per a la concessió d'ajudes per a la realització d'estades vacacionals per a persones amb diversitat funcional.  
2. És objecte de subvenció la realització d'estades vacacionals que estiguen dirigides a persones amb diversitat funcional i que es desenvolupen durant l'any 2018.  
3. La duració de l'activitat objecte de subvenció ha de ser d'un mínim de quatre dies (tres nits) i un màxim de 10 dies (nou nits).  
  
  
Segon. Beneficiaris  
1. Poden sol·licitar les subvencions les organitzacions o entitats privades sense ànim de lucre, que desenvolupen estades vacacionals per a persones amb diversitat funcional.  
2. Els beneficiaris han de complir els requisits que estableix l'article 5 de l'Ordre 4/2017, de 13 de juliol, de la Vicepresidència i Conselleria d'Igualtat i Polítiques Inclusiva, i les organitzacions o entitats sense ànim de lucre sol·licitants han d'estar inscrites en el Registre d'Entitats Titulars d'Activitats d'Acció Social, en el sector corresponent a persones amb discapacitat o diversitat funcional, abans de la finalització del termini de presentació de sol·licituds.  
  
Tercer. Finançament  
Les subvencions contingudes en aquesta convocatòria es concedeixen a càrrec dels pressupostos de la Generalitat per al 2018, secció 16, servei 03, programa pressupostari 313.40, Diversitat funcional, capítol IV, en la línia pressupostària i per l'import que es detalla a continuació:  
  
Denominació: estades vacacionals.  
Línia de subvenció: S5161.  
Consignació pressupostària: 762.153,91 ?.  
Procedència i quantia dels fons:  
Propis no condicionats: 762.153,91 ?.  
En aquesta convocatòria es fixa la quantia total màxima destinada a les subvencions convocades que pot ser objecte d'ampliació si es produeix un increment dels crèdits pressupostaris com a conseqüència d'una generació, ampliació o modificació pressupostària. L'ampliació de crèdits pot aconseguir, com a màxim, el 40 % dels crèdits inicials.  
  
En aquest supòsit, l'assignació dels crèdits objecte d'ampliació no requereix una nova convocatòria i s'ha de realitzar d'acord amb els mateixos criteris de valoració i procediment d'assignació arreplegats en aquesta convocatòria.  
  
Quart. Termini, lloc i forma en què han de presentar-se les sol·licituds  
1. El termini de presentació de les sol·licituds és de vint dies naturals comptadors des de l'endemà de la publicació d'aquesta resolució en el Diari Oficial de la Generalitat Valenciana.  
2. Les sol·licituds de subvenció s'han de presentar exclusivament per via telemàtica, mitjançant la firma electrònica pròpia de l'entitat sol·licitant o la de la persona que la represente. Als efectes de participació en aquesta convocatòria, es considera que la subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'ajuda.  
- Permetre l'accés a la Plataforma Autonòmica d'Interoperabilitat.  
  
- Designar el compte bancari on s'ha de transferir, si és el cas, la subvenció.  
- Assumir les declaracions responsables de no-concurrència de causa legal que impedisca obtindre la condició de persona beneficiària (article 13 de la Llei 38/2003, general de subvencions).  
3. La sol·licitud telemàtica estarà accessible en la seu electrònica de la Generalitat, https://sede.gva.es i constarà d'una part general (comuna per a totes les sol·licituds de subvenció a la Generalitat) i d'una part específica corresponent a aquesta convocatòria. En la part específica s'han d'indicar expressament el lloc i les dates de realització de l'activitat, dades que s'han d'emplenar obligatòriament.  
Les sol·licituds han d'anar dirigides a la direcció territorial a què corresponga la instrucció de l'expedient. Per a això, en l'apartat «E» de la part general de la sol·licitud telemàtica s'ha d'indicar la província a la direcció territorial de la qual corresponga la instrucció de l'expedient.  
4. Com que està prevista la tramitació d'aquest procediment per mitjans telemàtics, tots els tràmits que afecten els interessats per a l'exercici dels seus drets i obligacions, així com l'esmena de la sol·licitud, s'han de realitzar per aquest mitjà.  
Si algun dels sol·licitants presenta la sol·licitud presencialment, la direcció territorial corresponent requerirà l'interessat que l'esmene a través de la presentació electrònica. A aquests efectes, es considera com a data de presentació de la sol·licitud aquella en què haja sigut realitzada l'esmena, en virtut del que disposa l'article 64 apartat 4 de la Llei 39/2015, d'1 d'octubre, del procediment administratiu comú de les administracions públiques.  
  
Cinqué. Documents i informació que s'ha d'adjuntar a la sol·licitud  
A la sol·licitud (annex I), emplenada degudament i subscrita pel representant de l'entitat, s'ha d'adjuntar:  
a) Memòria de l'activitat.  
Aquesta memòria s'ha de resumir en els apartats que estableix la sol·licitud oficial (annex I, apartat J), sense perjudici que haja d'acompanyar-se amb una memòria més detallada d'activitats per a la realització de l'estada vacacional.  
b) Sol·licitud d'alta de domiciliació bancària emplenada, segons el model oficial aprovat per l'Ordre 18/2011, de 17 de juny, de la Conselleria d'Economia Hisenda i Ocupació (DOGV 6548, 21.06.2011), que consta com a annex II.  
c) En el cas d'entitats que utilitzen personal voluntari per a les seues activitats i que adopten la forma jurídica d'associació o fundació han d'aportar el certificat d'inscripció en el Registre d'Entitats de Voluntariat de la Generalitat Valenciana, segons la Llei 4/2001, de 19 de juny, del voluntariat.  
d) Relació de persones usuàries que participen en l'activitat, amb indicació del grau de discapacitat de cada una d'elles. En el cas que, en el moment de presentar la sol·licitud, l'entitat no dispose d'aquesta relació, ha de presentar-la amb un mínim de 20 dies abans de la realització de l'activitat.  
  
Sisé. Termini de resolució i publicació  
1. El termini màxim per a resoldre i publicar la resolució és de sis mesos comptadors des de la publicació d'aquesta convocatòria en el Diari Oficial de la Generalitat Valenciana.  
2. La resolució de concessió o denegació de les subvencions s'ha de publicar en el Diari Oficial de la Generalitat Valenciana (DOGV), i té els efectes de notificació, de conformitat amb el que estableix l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
3. Una vegada transcorregut el termini abans esmentat sense que s'haja publicat la resolució, les entitats interessades poden considerar desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament la petició formulada.  
4. Correspon, en tot cas, a la persona titular de la Direcció General de Diversitat Funcional la resolució de les sol·licituds amb un informe previ i una proposta de la Comissió d'Avaluació.  
Aquesta comissió ha d'elaborar, seguint l'ordre de puntuació, una llista única prioritzada d'expedients complets, i ha d'elevar a l'òrgan competent per a la concessió de subvencions les propostes de concessió a favor del nombre de beneficiaris que permeten les disponibilitats de crèdit.  
  
Seté. Recursos  
Les resolucions que es dicten d'acord amb el que disposa l'article anterior posen fi a la via administrativa i contra aquestes es pot interposar un recurs potestatiu de reposició en el termini d'un mes comptador des de l'endemà de la notificació o bé directament un recurs contenciós administratiu, en el termini de dos mesos comptadors des de l'endemà de la notificació, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa i l'article 124 de la Llei 39/2015, d'1 d'octubre, del procediment administratiu comú de les administracions públiques.  
  
  
Huité. Criteris de valoració de les sol·licituds  
1. La valoració de les sol·licituds de subvenció s'ha d'efectuar tenint en compte els criteris següents, que hauran d'estar reflectits en la memòria de l'activitat:  
a) Criteris objectius de valoració de les entitats sol·licitants. S'han de valorar fins a un màxim de 40 punts de la manera següent:  
a.1) Implantació. S'ha de valorar la implantació de cada entitat, amb un màxim de 15 punts, que es distribuiran de la manera següent:  
- Confederació, federació o agrupació d'associacions d'àmbit autonòmic o provincial: 15 punts.  
- Associació d'àmbit autonòmic o provincial: 12 punts.  
- Associació d'àmbit comarcal o local: 10 punts.  
a.2) Especialització. S'ha de valorar l'especialització de l'entitat tant en l'atenció al col·lectiu a què es dirigeixen les actuacions, com en el desplegament de programes de respir familiar o estades vacacionals per a aquest col·lectiu finançats per la Generalitat (màxim 10 punts), que s'han de distribuir de la manera següent:  
- Entitat que ha desplegat programes d'estades vacacionals en els últims cinc anys: 2 punts per programa/ any.  
- Entitat que ha desplegat programes o serveis de respir familiar en els últims cinc anys: 1,5 punts per programa/ any.  
- Entitat que ha desplegat programes de convivència, oci o temps lliure en els últims cinc anys: 1 punt per programa/ any.  
a.3) Participació social i voluntariat (màxim 10 punts). S'ha de valorar que l'entitat dispose de personal especialitzat per a atendre persones amb diversitat funcional, i es prioritzaran igualment aquelles que incorporen personal voluntari sempre que s'acredite que disposen d'un sistema de formació del personal voluntari, sense perjudici de les activitats que corresponen als professionals, d'acord amb el criteri següent: un punt persona voluntària que s'incorpore al programa i haja sigut formada (curs mínim de 20 hores) en els cinc últims anys, fins a un màxim de deu persones.  
a.4) Experiència general de l'entitat. S'ha de valorar l'antiguitat de les entitats que acrediten estar constituïdes i inscrites en el Registre d'Entitats Titulars d'Activitats d'Acció Social, a raó d'un punt per any (màxim 5 punts).  
b) Criteris objectius de valoració de les actuacions. S'han de valorar fins a un màxim de 60 punts de la manera següent:  
b.1) Avaluació de la necessitat social. S'ha de tindre en compte l'anàlisi o estudi de la necessitat social en relació amb les característiques dels participants, i s'han de prioritzar les actuacions dirigides a persones amb diversitat funcional amb major grau de necessitat d'atenció social o en les que n'hi haja un nombre més gran, amb una valoració màxima de 25 punts, d'acord amb els criteris següents:  
- Programes amb criteris de selecció perquè participen majoritàriament persones amb un grau de discapacitat igual o superior al 75 %: 20 punts.  
- Programes amb criteris de selecció perquè participen majoritàriament persones amb un grau de discapacitat igual o superior al 65 %: 15 punts.  
- Programes amb criteris de selecció perquè participen majoritàriament persones amb un grau de discapacitat igual o superior al 33 %: 10 punts.  
- Programes amb mesures específiques per a incorporar persones amb diversitat funcional tutelades per la Generalitat, per altres persones o entitats: 5 punts.  
b.2) Avaluació del contingut, objectius i àmbit de les actuacions: s'ha de tindre en compte la qualitat del projecte i el seu impacte en l'accés de les persones amb diversitat funcional a serveis d'oci, recreatius, culturals o de contacte amb la naturalesa, i s'ha de valorar amb un màxim de 15 punts, d'acord amb els criteris següents:  
- Coherència d'objectius, mitjans i finalitat del programa: fins a 5 punts.  
- Actuacions: activitats culturals, esportives, d'oci i temps lliure per desenvolupar: fins a 10 punts.  
b.3) Pressupost i adequació de recursos materials i humans: S'ha de valorar l'adequació del pressupost presentat per l'entitat en relació amb les activitats, recursos humans i materials (instal·lacions, viatges, etc.). La puntuació màxima per a aquest apartat és de 10 punts, d'acord amb els criteris següents:  
- Nivell de qualitat de la infraestructura: d'1 a 5 punts.  
- Nivell de formació de coordinador i monitors d'oci per a l'estada: d'1 a 5 punts.  
b.4) Cofinançament: s'ha de tindre en compte que les actuacions hagen obtingut o prevegen la possibilitat d'obtindre, tant un possible cofinançament públic, com privat, i es valoraran especialment les actuacions que es presenten cofinançades per la mateixa entitat (amb fons propis o aportacions d'usuaris). S'ha de puntuar tot això amb un màxim de 10 punts, d'acord amb els criteris següents:  
- Si els ingressos previstos per part de l'entitat, els usuaris i altres entitats són superiors al 50 % del cost de l'actuació: 10 punts.  
  
- Si són superiors al 40 %: 8 punts.  
- Si són superiors al 30 %: 6 punts.  
- Si són superiors al 20 %: 4 punts.  
- Si són superiors al 10 %: 2 punts.  
2. Les sol·licituds han d'obtindre una puntuació mínima de 60 punts, sobre la puntuació global de 100 punts, per a la concessió de la subvenció.  
3. La comissió d'avaluació, tenint en consideració el nombre de sol·licituds presentades i la puntuació obtinguda d'acord amb els criteris i barems establits en l'apartat 1, ha d'establir la relació ordenada de sol·licituds en funció de la puntuació obtinguda.  
4. En cas d'empat en la puntuació, per a l'establiment de la preferència per a l'atorgament i ordre de prioritat s'han de tindre en compte, en primer, lloc les actuacions que més puntuació hagen obtingut en l'apartat b.1) (avaluació de la necessitat social) i si persisteix l'empat, es dirimirà per la major puntuació obtinguda en l'apartat a.2) (especialització). En cas de persistir l'empat, caldrà ajustar-se a la data d'entrada de la sol·licitud, i tindrà prioritat la que tinga la data anterior.  
  
  
Nové. Criteris per a determinar l'import de la subvenció  
1. Per a determinar l'import de les subvencions s'ha d'utilitzar el criteri de valoració del cost plaça/dia, d'acord amb els mòduls que es fixen a continuació:  
  
Estades vacacionals destinades a persones el grau de discapacitat de les quals siga: Mòdul  
 (import dia/persona)  
Igual o superior al 33 % 31 -  
Igual o superior al 65 % 38 -  
Igual o superior al 75 % 46 -  
  
  
2. L'import de la subvenció es determina en funció del nombre d'usuaris de l'activitat, els mòduls econòmics assenyalats en aquest apartat, amb el límit màxim dels crèdits disponibles i la consignació pressupostària establida per a aquesta convocatòria.  
3. L'import de les subvencions en cap cas pot ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
  
Deu. Règim de lliurament de pagaments  
1. El pagament de la subvenció per a la realització d'estades vacacionals per a persones amb diversitat funcional s'ha de realitzar d'acord amb el règim previst per al pagament de programes d'actuació i activitats dels serveis socials especialitzats en l'article 44.1.d apartat 2 de la Llei 22/2017, de 29 de desembre, de pressupostos de la Generalitat per a l'exercici 2018, que estableix que pot alliberar-se immediatament, una vegada concedides, fins al 65 % del seu import, i el 35 % s'alliberarà després de l'aprovació i comprovació de la documentació justificativa de l'efectiva i correcta aplicació de l'import inicialment anticipat.  
  
2. Els percentatges, dins dels límits a què es refereix l'apartat anterior, poden ser fraccionats, si escau, en un nombre més gran de pagaments anticipats, fins a completar el límit de percentatge màxim assenyalat, i s'han de mantindre la resta de condicions per al seguiment i control dels objectius de la subvenció.  
  
Onze. Forma i termini de justificació de les subvencions  
1. El termini màxim de justificació de despeses de les estades vacacionals és de tres mesos des de la data de finalització d'aquestes i, en el cas de les estades vacacionals dutes a terme durant l'últim trimestre de 2018, abans del dia 31 de gener de 2019.  
2. La justificació de la subvenció s'ha de realitzar preferentment a través de l'aplicació telemàtica establida amb aquesta finalitat i mitjançant la presentació davant de la Direcció Territorial d'Igualtat i Polítiques Inclusives de la documentació necessària per a acreditar la despesa realitzada, i s'ha d'incloure la documentació següent:  
a) Documents acreditatius de la despesa corresponent a les despeses del personal que participa en la realització de l'activitat i els documents acreditatius del pagament a la Seguretat Social de les quotes relatives a les cotitzacions socials dels treballadors.  
b) Quan existisquen persones voluntàries que col·laboren en els programes, i aquestes hagen ocasionat despeses de difícil justificació en l'exercici de l'activitat voluntària, han de presentar-se els documents justificatius del reembossament econòmic per les despeses esmentades. Aquest reembossament econòmic ha de realitzar-se a través de compte bancari, independentment de quin siga l'import. El reembossament econòmic al personal voluntari per les despeses esmentades no pot superar els 20 ?/dia.  
Així mateix, si hi ha professionals col·laborant en els programes en virtut de contractes de prestació de serveis, han d'aportar-se les factures originals corresponents emeses pels professionals esmentats, així com la documentació acreditativa que aquests compleixen els requisits exigits per la legislació tributària vigent.  
c) Rebut del pagament de l'assegurança de responsabilitat civil i d'accidents que cobrisca el personal que intervé, inclòs, si és el cas, el personal voluntari i la totalitat dels usuaris del programa o servei.  
d) Declaració responsable de la persona titular o responsable de l'entitat de les despeses de l'estada vacacional desglossades per conceptes (allotjament, transport, personal, etc.). D'acord amb el que disposa l'article 84 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, en aquest supòsit, la revisió de les factures o documents de valor probatori anàleg que, si és el cas, formen part del compte justificatiu, han de ser objecte de comprovació en els quatre anys següents sobre la base d'una mostra representativa, sense perjudici de les especialitats previstes en l'apartat 3 de l'article 75 d'aquest reglament.  
  
La direcció territorial competent pot, en qualsevol moment, sol·licitar la presentació de les factures acreditatives de les despeses efectuades, sense perjudici del que disposa el paràgraf anterior.  
3. Les factures acreditatives de les despeses realitzades han de complir els requisits arreplegats en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i s'han de presentar originals o còpies compulsades.  
  
Abans de fotocopiar els originals, el servei corresponent els ha de marcar amb un segell o diligència que indique el número d'expedient per a la justificació del qual han sigut presentades.  
  
4. Per a la justificació de despeses, s'ha de presentar, al final de l'exercici, una memòria que arreplegue totes les despeses i les activitats realitzades. El contingut mínim de la memòria ha de ser el següent:  
- Breu contingut d'actuacions realitzades.  
- Relació de persones usuàries de l'activitat, amb indicació del DNI i del grau de discapacitat, subscrita per la persona titular o responsable de l'entitat, d'acord amb l'annex III.  
- Resum econòmic: estat de liquidació d'ingressos i despeses de l'activitat, desglossat per origen de finançament i per conceptes de despesa.  
- Objectius aconseguits, quantificats i valorats.  
5. L'incompliment del termini màxim de justificació de les subvencions pot donar lloc al desistiment sense efectes de l'ajuda, amb exigència, si és el cas, del reintegrament de les quantitats percebudes indegudament i l'exigència de l'interés de demora des del moment del pagament de la subvenció.  
  
Dotze. Pla de control  
S'ha de dur a terme un pla de control de la realització de l'activitat subvencionada mitjançant la comprovació i control de la documentació de caràcter econòmic justificativa de l'activitat realitzada relativa al projecte, de conformitat amb el que estableix l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
El tipus de control és administratiu, sobre una mostra aleatòria de les subvencions concedides en aquesta convocatòria. Així mateix s'han de realitzar controls de camp mitjançant la visita a alguna de les entitats beneficiàries per a comprovar l'execució de l'activitat.  
El control s'ha de realitzar sobre almenys un 10 % de la quantia total de la línia de subvenció pressupostada.  
Tot això, a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda.  
  
Contra aquesta resolució, que esgota la via administrativa, pot interposar-se un recurs contenciós administratiu en el termini de dos mesos, comptadors des de l'endemà de la publicació, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar-ne qualsevol altre que estimen pertinent.  
  
València, 7 de maig de 2018.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.